钦定古今图书集成/理学汇编/字学典/第097卷 > 王濛
## 钦定古今图书集成/理学汇编/字学典/第097卷 > 王濛

按《晋书》本传：“王濛，字仲祖，哀靖皇后父。善隶书，为中
书郎，转司徒左长史。”

按《书断》：“王濛，太原晋阳人。善隶书，法于锺氏。状貌似
而筋骨不备。永和三年卒，年三十九。隶、章草入能，卫
臻、陶侃亚也。”

按《宣和书谱》：王濛工隶草，书法俱入能品。王僧虔以
谓可比庾翼，议者不以为过。论章草作人字法，尝谓
趯之欲利，按之欲轻，世以濛为知言。然世所存者多
行书，王安石初学其书，颇得笔意，论者以谓有横雨
斜风之势，则濛之书又可知矣。今御府所藏行书一：
《馀杭帖》。